## Pravilnik o zaštiti radnika od rizika zbog izlaganja azbestu

### NN 40/2007 (18.4.2007.), Pravilnik o zaštiti radnika od rizika zbog izlaganja azbestu

# MINISTARSTVO GOSPODARSTVA, RADA I PODUZETNIŠTVA

**1350**

Na temelju članka 12. stavka 1. Zakona o zaštiti na radu (»Narodne novine« br.
59/96, 94/96, 114/03 i 100/04) ministar gospodarstva, rada i poduzetništva
donosi

## PRAVILNIK

#### O ZAŠTITI RADNIKA OD RIZIKA ZBOG IZLAGANJA AZBESTU

Članak 1.

1. Ovaj Pravilnik ima za cilj zaštitu radnika od rizika za njihovo zdravlje,
uključujući i prevenciju takvih rizika koji nastaju ili bi mogli nastati od
izlaganja azbestu na radu. On postavlja granične vrijednosti i druge posebne
zahtjeve.

Članak 2.

Za potrebe ovog Pravilnika »azbest« označava sljedeće vlaknaste silikate:
azbest aktinolit, CAS br. 77536-66-4,
azbest grinerit (amozit), CAS br. 12172-73-5,
azbest antofilit, CAS br. 77536-67-5,
krizotil, CAS br. 12001-29-5,
krokidolit, CAS br. 12001-28-4,
azbest tremolit CAS br. 77536-68-6.

Članak 3.

1. Odredbe ovog Pravilnika odnose se na aktivnosti u kojima su radnici tijekom
rada izloženi ili mogu biti izloženi prašini koja nastaje od azbesta ili
materijala koje sadrže azbest.
2. U slučaju bilo kakve aktivnosti kod koje je vjerojatan rizik izlaganju
prašini koja nastaje od azbesta ili materijala koji sadrže azbest poslodavac u
skladu s odredbama Pravilnika o izradi procjene opasnosti mora procjeniti rizik
na način da utvrdi prirodu, stupanj te trajanje izlaganja radnika prašini koja
nastaje od azbesta ili materijala koji sadrže azbest. Procjenu rizika poslodavac
mora redovno revidirati i dopunjavati u skladu s promjenama koje bi mogle
utjecati na izloženost radnika.
3. Ukoliko je izloženost radnika povremena i niskog intenziteta, te kada je iz
rezultata procjene rizika vidljivo da neće biti prekoračena granična vrijednost
izloženosti u zraku radnog prostora, neće se primjenjivati članci 5., 19. i 20.
kada se radi o:
– kratkotrajnim povremenim poslovima na održavanju pri kojima se rukuje samo s
nedrobljivim materijalom,
– odstranjivanju bez uništavanja nerazgrađenih materijala kod kojih su vlakna
azbesta čvrsto povezana u matricu,
– inkapsulaciji ili pakiranju materijala koji sadrže azbest, a u dobrom su
stanju,
– ispitivanjima zraka, te skupljanju uzoraka zbog provjere sadrži li neki
materijal azbest.
4. Nakon konzultacije sa socijalnim partnerima i stručnjacima za područje
medicine rada donijet će se praktične smjernice za određivanje povremene
izloženosti te izloženosti niskog intenziteta iz točke 3.
5. O procjeni rizika iz točke
2. poslodavac se mora konzultirati s radnicima i/ili povjerenicima radnika za
zaštitu na radu u skladu s odredbama Zakona te Pravilnika o izradi procjene
opasnosti.

Članak 4.

Poslodavac ne smije rasporediti mlade radnike, trudnice i dojilje na radna
mjesta gdje bi mogli biti izloženi prašini azbesta ili prašini materijala koji
sadrži azbest.

Članak 5.

1. Najmanje osam dana prije početka radova iz članka 3. stavka 1. poslodavac
mora nadležnom tijelu inspekcije rada poslati prijavu o obavljanju radova s
azbestom:
Prijava mora posebice sadržavati podatke o:
– lokaciji radilišta,
– vrsti i količini azbesta koji se koristi ili kojim se rukuje,
– aktivnostima i postupcima koji se vrše,
– tome da je izrađena procjena rizika iz članka 3. točke 2.
– broju uključenih radnika,
– tome da su radnici koji su uključeni prošli zdravstveni nadzor i da su nalazi
bili uredni
– datumu početka i trajanja radova,
– mjerama koje se poduzimaju za ograničavanje izloženosti radnika azbestu.
2. Radnici i/ili njihovi povjerenici za zaštitu na radu moraju imati pristup
dokumentima koji su predmetom prijave njihovog poduzeća.
3. Nova prijava se mora poslati u slučajevima kad promjene rad­nih uvjeta mogu
značajno utjecati na povećanje izloženosti prašini azbesta ili materijala koji
sadrže azbest.

Članak 6.

1. Zabranjuje se primjena azbesta tehnologijom prskanja kao i radni postupci
koji uključuju materijale niske gustoće (manje od 1 g/cm3) za izolaciju i zvučnu
izolaciju, a sadrže azbest.
2. Zabranjuju se aktivnosti pri kojima su radnici izloženi vlak­nima azbesta
prilikom vađenja azbesta ili proizvodnje i prerade azbestnih proizvoda ili
proizvodnje i prerade proizvoda koji sadrže namjerno dodani azbest, uz iznimku
obrade i odlaganja proizvoda koji nastaju pri rušenju ili uklanjanju azbesta.

Članak 7.

Pri izvođenju svih aktivnosti iz članka 3. poslodavac mora smanjiti izloženost
radnika prašini azbesta ili materijala koji sadrže azbest na radnom mjestu na
najmanju moguću mjeru i osigurati, da koncentracija azbestnih vlakana u zraku ne
prelazi granične vrijednosti iz članka 9.
U tu svrhu mora poslodavac provoditi sljedeće mjere:
a) broj radnika koji su izloženi ili bi mogli biti izloženi ograničiti na
najmanju moguću mjeru
b) proces rada mora biti tako planiran, da pri njemu ne nastaje prašina azbesta,
a ukoliko to nije moguće tako, da ne dolazi do oslobađanja prašine azbesta u
zrak
c) svi prostori i oprema za obradu azbesta moraju biti takvi, da je moguće
njihovo redovno i učinkovito čišćenje i održavanje prostorija i opreme
d) azbest ili materijale, koji sadrže azbest i stvaraju prašinu čuvati i
prevažati u ambalaži koja je zatvorena, zapečaćena i označena
e) odpatke, koji sadrže azbest, prikupljati i što je moguće prije odvoziti s
radnog mjesta te odlagati u skladu s propisima zaštite okoliša

Članak 8.

1. Ovisno o rezultatima procjene rizika te radi osiguranja maksimalno dopustive
granične vrijednosti propisane člankom 9., mora se redovno obavljati mjerenje
koncentracije azbestnih vlakana u okolišu na radnom mjestu.
2. Uzimanje uzoraka mora biti reprezentativno za osobnu izloženost radnika
prašini koja nastaje od azbesta ili materijala koje sadrže azbest.
3. Uzimanje uzoraka obavlja se nakon konzultacije s radnicima i/ili njihovim
predstavnicima.
4. Uzimanje uzoraka može obavljati samo ovlaštena i osposobljena osoba koja
posjeduje propisanu opremu za uzimanje uzoraka u skladu s propisima koji
utvrđuju uvjete pod kojima pravne i fizičke osobe mogu obavljati ispitivanja u
radnom okolišu. Uzete uzorke potrebno je analizirati opremom za mjerenje
koncentracije vlaknastih tvari.
5. Trajanje uzimanja uzoraka mora biti takvo da je moguće ustanoviti relevantnu
izloženost za razdoblje od osam sati (jedna smjena) mjerenjima ili pomoću
vremenski prilagođenih izračuna.
6. Za analizu se upotrebljava metoda određivanja koncentracije pomoću fazno
kontrastnog elektronskog mikroskopa u skladu s preporukom Svjetske zdravstvene
organizacije.
Pri određivanju koncentracije azbestnih vlakana u zraku radnog okoliša, uzimaju
se u obzir samo vlakna s dužinom većom od 5 µm, promjerom manjim od 3 µm i s
odnosom dužina: promjer > 3:1.

Članak 9.

Poslodavac mora osigurati da u osmosatnom vremenski prilagođenom prosjeku
nijedan radnik nije izložen koncentraciji azbesta u zraku većoj od 0,1 vlakna na
cm3.

Članak 10.

1. Tamo gdje je prekoračena granična vrijednost propisana člankom 9. treba
utvrditi razloge prekoračenja granične vrijednosti, te što je prije moguće
poduzeti odgovarajuće mjere za poboljšanje stanja. Rad se ne smije nastaviti na
ugroženom području dok se ne poduzmu odgovarajuće mjere za zaštitu izloženih
radnika.
2. Kako bi se provjerila djelotvornost provedenih mjera iz točke 1., mora se
odmah izvršiti novo mjerenje koncentracije azbesta u zraku.
3. Tamo gdje se izloženost ne može smanjiti na drugi način te gdje je radi
usklađenosti s graničnim vrijednostima nužno nošenje osobne zaštitne opreme za
disanje, to ne smije biti trajno i za svakog se radnika treba svesti na najmanju
moguću mjeru. Tijekom razdoblja rada kad je nužna uporaba takve opreme potrebno
je osigurati stanke u skladu s fizičkim i klimatskim uvjetima.Također se vezano
za stanke, kada je to relevantno, obavljaju konzultacije s radnicima i/ili
povjerenicima radnika.

Članak 11.

1. Kada sigurnost radnika nije moguće osigurati na drugačiji način poslodavac
mora radnicima osigurati osobnu zaštitnu opremu za zaštitu organa za disanje u
skladu s odredbama Pravilnika o uporabi osobnih zaštitnih sredstava.
2. Osobna zaštitna oprema za zaštitu organa za disanje prije davanja radnicima
na uporabu mora biti ispitana u skladu s odred­bama Pravilnika o stavljanju
osobne zaštitne opreme na tržište.
3. Osobna zaštitna oprema za zaštitu organa za disanje smije se stavljati i
skidati samo izvan područja u kojem se oslobađa azbestna prašina.
4. Poslodavac mora osigurati pravilno čišćenje, održavanje i čuvanje osobne
zaštitne opreme za zaštitu organa za disanje.

Članak 12.

Prije početka radova na rušenju ili održavanju, poslodavac mora utvrditi da li
postoji mogućnost da su prisutni materijali koji sadrže azbest. O mogućoj
prisutnosti materijala koji sadrže azbest poslodavac mora dobiti podatke od
vlasnika građevine.
Kada postoji sumnja da je u materijalu odnosno građevini prisutan azbest, na
radove iz prethodnog stavka se na odgovarajući način primjenjuju odredbe ovog
Pravilnika.

Članak 13.

1. Pri obavljanju određenih aktivnosti kao što su rušenje, odstranjivanje,
popravci i održavanje pri kojima je moguće predvidjeti da će usprkos primjene
preventivnih mjera biti prekoračena granična vrijednost iz članka 9. poslodavac
je dužan odrediti i provoditi sljedeće mjere zaštite radnika koji obavljaju
takve radove:
– opremiti radnike s odgovarajućom osobnom zaštitnom opremom za zaštitu organa
za disanje i drugom osobnom zaštitnom opremom, koju radnici moraju stalno
koristiti
– postaviti potrebne znakove upozorenja koji upozoravaju na očekivano
prekoračenje graničnih vrijednosti iz članka 9.
– spriječiti širenje prašine azbesta ili prašine materijala koji sadrži azbest
izvan prostorije ili radilišta
2. Prije početka radova iz prethodne točke poslodavac se mora savjetovati s
radnicima i/ili povjerenicima radnika za zaštitu na radu.

Članak 14.

1. Poslodavac mora prije početka radova na rušenju ili prije odstranjivanja
azbesta i/ili materijala koji sadrže azbest iz zgrada, konstrukcija,
instalacija, uređaja, opreme ili brodova napraviti plan rada.
2. U planu iz prethodne točke poslodavac mora poduzeti odgovarajuće mjere, koje
su potrebne zbog sigurnosti i zdravlja radnika. Poslodavac mora u planu rada
posebice navesti:
a) vrstu i predviđeno trajanje radova
b) lokaciju na kojoj će se radovi izvoditi
c) postupke koji će se primjenjivati jer radovi uključuju rad s azbestom ili
materijalima koji sadrže azbest
d) karakteristike opreme koja će se upotrebljavati za:
– zaštitu i dekontaminaciju radnika koji rade na radilištu
– zaštitu drugih osoba, koje su prisutne ili se nalaze blizu radilišta
e) postupak odstranjivanja azbesta i/ili proizvoda, koji sadrže azbest
f) osobnu zaštitnu opremu iz članka 13. točke 1. prva alineja ovoga Pravilnika
koju će osigurati ukoliko je potrebna za rad na siguran način
g) način na koji će dokazati, da nakon završetka radova na rušenju ili
odstranjivanju azbesta na radnom mjestu ne postoji rizik zbog izlaganja azbestu
3. Poslodavac mora inspekciji rada na njezin zahtjev dostaviti plan rada iz
točke 1. prije početka radova.

Članak 15.

1. Poslodavac ne smije dozvoliti radniku rad na poslovima na kojima bi mogao
biti izložen prašini azbesta ili materijala koji sadrže azbest, tako dugo dok
radnik nije osposobljen za rad na siguran način.
2. Program osposobljavanja radnika mora biti takav da radnici steknu potrebne
vještine i znanja glede:
a) osobina azbesta i njegove učinke na zdravlje te sinergistični učinak azbesta
i pušenja na zdravlje
b) vrste proizvoda ili materijala koji bi mogli sadržavati azbest
c) postupaka, pri kojima može doći do izlaganja prašini azbesta ili materijala
koji sadrže azbest te značenje preventivnih mjera za smanjivanje izlaganja na
najmanju moguću mjeru
d) načina rada na siguran način, mjera zaštite i osobne zaštitne opreme
e) postupaka za postupanje u akcidentnim situacijama
f) značenja zdravstvenih pregleda
3. Program naveden u točkama a) i f) provode specijalisti medicine rada.

Članak 16.

Radove na rušenju i odstranjivanju azbesta kao i radove na održavanju može
obavljati pravna ili fizička osoba registrirana za gradnju objekata ili
održavanje uređaja, pod uvjetima i na način, utvrđen propisom koji utvrđuje
uvjete pod kojima se mogu pri rekonstrukciji ili rušenju objekata kao i pri
radovima na održavanju na objektima, instalacijama ili uređajima odstranjivati
materijali, koji sadrže azbest.

Članak 17.

1. Poslodavac mora pri izvođenju svih aktivnosti iz članka 3. poduzeti
odgovarajuće organizacijske sigurnosne mjere, kojima će osigurati, da:
a) su područja, na kojima se izvode ove aktivnosti jasno označena i u skladu s
propisom, koji se odnosi na sigurnosne znakove te označena sa sigurnosnim znakom
zabrane »pristup neovlaštenim osobama je zabranjen« te s dodatnim upozorenjem
»azbestna vlakna«.
b) je pristup na područja, na kojima se izvode radovi dozvoljen samo onim
radnicima, koji moraju raditi ili ulaziti na ta područja zbog prirode svoga
posla,
c) je na područjima, na kojima se obavljaju radovi, zabranjeno pušenje.
2. Poslodavac mora pri obavljanju radova iz članka 3. ovoga Pravilnika osim
mjera iz prethodnog stavka radnicima osigurati odgovarajući prostor u kojem mogu
uzimati hranu i piće bez rizika od kontaminacije azbestnom prašinom ili
materijala koji sadrže azbest.
3. Osim mjera iz točaka 1. i 2. mora poslodavac radnicima, koji obavljaju radove
iz članka 3. ovoga Pravilnika osigurati i:
a) primjerenu radnu ili zaštitnu odjeću
b) da radnici mogu zamijeniti azbestom zagađenu radnu ili zaštitnu odjeću čistom
i da radnici ne odnose zagađenu radnu ili zaštitnu odjeću izvan tvrtke. Isto
tako mora poslodavac osigurati pranje i čišćenje zagađene radne ili zaštitne
odjeće u tvrtkama koje su opremljene za tu vrstu poslova ukoliko poslodavac sam
ne obavlja pranje i čišćenje. U tom je slučaju potrebno zagađenu odjeću
prevoziti u zatvorenim kontejnerima.
c) odvojene garderobne prostore za radnu odnosno zaštitnu odjeću te civilnu
odjeću
d) odgovarajuća mjesta za pranje, kupaonice s tuševima i toaletne prostore
e) odlaganje zaštitne opreme na točno određenom mjestu i provjeravanje te
čišćenje zaštitne opreme nakon svake uporabe. Prije daljnje uporabe mora
poslodavac osigurati popravak ili zamjenu neispravne opreme.
4. Troškovi, koji nastaju u svezi s provedbom mjera iz točaka 1., 2. i 3. ne
smiju ići na teret radnika. Vrijeme tuširanja i preoblačenja se računa u radno
vrijeme.

Članak 18.

1. Poslodavac mora s pisanim uputama i obavijestima osigurati da su radnici koji
obavljaju aktivnosti iz članka 3. i njihovi predstav­nici obaviješteni o:
– mogućem riziku za zdravlje, zbog izlaganja prašini azbesta ili materijala,
koji sadrže azbest te o riziku zbog uporabe duhanskih proizvoda
– maksimalnim graničnim vrijednostima i načinu monitoringa zraka u radnom
okolišu
– higijenskim mjerama, uključujući pozitivne učinke na zdravlje zbog prestanka
pušenja
– pravilnoj uporabi i nošenju radne ili zaštitne odjeće i osobne zaštitne opreme
– posebnim preventivnim mjerama za smanjenje i sprečavanje izlaganju prašini
azbesta ili prašini materijala koji sadrže azbest
2. Upute i obavijesti iz predhodne točke moraju biti postavljene na dobro
vidljivim mjestima u radnim prostorijama te jasne i lako razumljive radnicima.
3. Osim mjera iz točke 1. mora poslodavac poduzeti dodatne mjere s kojima će
osigurati:
a) radnicima i/ili njihovim predstavnicima pristup do rezultata mjerenja
koncentracije azbestnih vlakana u radnom okolišu i obrazloženja navedenih
rezultata
b) upoznavanje radnika i/ili njihovih predstavnika o prekoračenjima maksimalno
dopuštenih koncentracija u slučaju prekoračenja maksimalno dopuštenih graničnih
vrijednosti iz članka
9. što je prije moguće te savjetovanje s radnicima i/ili njihovim predstavnicima
o mjerama, koje je potrebno poduzeti ili upoznavanje radnika i/ili njihovih
predstavnika o mjerama koje su bile poduzete u nužnim situacijama.

Članak 19.

1. U skladu s odredbama Pravilnika o poslovima s posebnim uvjetima rada
poslodavac mora svakog radnika, koji obavlja radove iz članka 3. ovoga
Pravilnika prije početka rada na tim poslovima uputiti na prethodni liječnički
pregled u zdravstvenu ustanovu koja u svom sastavu ima medicinu rada ili u
privatnu ordinaciju specijaliste medicine rada, kako bi se utvrdilo da li
ispunjava propisane zahtjeve za rad na tim poslovima.
Liječnički pregled se obavlja u skladu s odredbama citiranog Pravilnika te
Priloga ovoga Pravilnika, a koji obvezno uključuje poseban pregled plućnog koša.
Ponovni pregled obavlja se najmanje svake dvije godine odnosno i prije navedenog
roka kada to ocijeni za potrebno nadležni specijalist medicine rada.
Zdravstvena ustanova koja u svom sastavu ima medicinu rada ili privatna
ordinacija specijalista medicine rada mora voditi i čuvati zdravstvenu
dokumentaciju za svakog radnika u skladu s posebnim propisima još najmanje 40
godina od prvog izlaganja radnika prašini azbesta ili materijala, koji sadrži
azbest.
Ako poslodavac prekine obavljanje djelatnosti mora specijalist medicine rada
zdravstvenu dokumentaciju predati Hrvatskom zavodu za medicinu rada.
Specijalist medicine rada mora savjetovati radnike o za njih primjerenom
zdravstvenom nadzoru nakon prestanka izlaganja prašini azbesta.
2. Nakon liječničkog pregleda iz točke 1., specijalist medicine rada može
savjetovati ili odrediti da se poduzmu sve pojedinačne zaštitne ili preventivne
mjere, što može uključivati da se ne dozvoli rad radniku na poslovima na kojima
bi mogao biti ugrožen izlaganju azbestu.
3. Radnicima se moraju pružiti informacije i savjeti u vezi sa svakom ocjenom
njihovog zdravstvenog stanja koja se obavlja nakon prestanka izloženosti.
Specijalist medicine rada ili tijelo ovlašteno za zdravstveni nadzor radnika
može navesti da se zdravstveni nadzor nakon prestanka izloženosti mora nastaviti
koliko god vremena smatra da je potrebno za zaštitu zdravlja dotične osobe.
Takav kontinuirani zdravstveni nadzor provodit će se u skladu s posebnim
propisima.
4. Dotični radnik ili poslodavac mogu zahtijevati reviziju ocjena zdravstvenog
stanja određenih točkom 2., u skladu s posebnim propisima.

Članak 20.

1. Poslodavac mora voditi evidenciju radnika, koji obavljaju aktivnosti iz
članka 3. ovoga Pravilnika, koja mora uključivati podatke o vrsti i trajanju
aktivnosti te stupnju izloženosti radnika.
2. Poslodavac mora specijalistu medicine rada, koji je odgovoran za zdravstveni
nadzor, omogućiti uvid u evidenciju iz prethodnog stavka.
3. Svaki radnik ima pravo uvida u podatke iz evidencije iz točke 1., koji se
odnose na njega osobno.
4. Radnicima i/ili povjerenicima radnika za zaštitu na radu mora biti omogućen
uvid u anonimne zbirne podatke iz evidencije iz točke 1.
5. Poslodavac mora čuvati evidenciju iz točke 1. četrdeset godina od dana
prestanka izlaganju azbestu.
6. Ukoliko poslodavac prestane s obavljanjem aktivnosti mora evidenciju iz točke
1. dostaviti Hrvatskom zavodu za medicinu rada.

Članak 21.

1. Sve utvrđene slučajeve profesionalnih bolesti, koje su posljedica
profesionalnom izlaganju prašini azbesta ili prašini materijala koji sadrže
azbest, verificira interdisciplinarna skupina stručnjaka, koju imenuje ministar,
nadležan za zdravlje.
2. O svim slučajevima azbestoze i mezotelioma, koji su posljedica profesionalnog
izlaganja prašini azbesta ili materijala koji sadrži azbest se izvješćuje
Hrvatski zavod za medicinu rada u skladu s posebnim propisima, koji će voditi
evidenciju utvrđenih slučajeva azbestoze i mezotelioma.

Članak 22.

S danom stupanja na snagu ovog Pravilnika prestaju vrijediti odredbe Poglavlja
V. Proizvodnja i obrada azbestnih proizvoda (članci 115. do 126.) Pravilnika o
zaštiti na radu pri preradi nemetalnih sirovina (»Narodne novine« br. 10/86).

Članak 23.

Do pristupanja Republike Hrvatske u Europsku uniju glede maksimalno dopustivih
koncentracija prašine azbesta u radnom okolišu neće se primjenjivati odredbe
članka 9. ovoga Pravilnika nego odredbe Pravilnika o maksimalno dopustivim
koncentracijama štetnih tvari u atmosferi radnih prostorija i prostora i o
biološkim graničnim vrijednostima (»Narodne novine« 92/93).

Članak 24.

Ovaj Pravilnik stupa na snagu osmog dana od dana objave u »Narodnim novinama«.

Klasa: 115-01/06-01/03
Urbroj: 526-08-03/3-07-2
Zagreb, 10. travnja 2007.

Ministar
**Branko Vukelić**, v. r.

PRILOG

Praktične preporuke za kliničku ocjenu
radnika,
prema članku 19. točka 1.

1. Postojeća saznanja ukazuju na to da izlaganje slobodnim vlaknima azbesta može
uzrokovati sljedeće bolesti:
– asbestozu,
– mezoteliom,
– rak pluća,
– rak probavnih organa.
2. Liječnik i/ili tijelo ovlašteno za zdravstveni nadzor radnika izloženih
azbestu moraju biti upoznati s uvjetima odnosno okolnostima izlaganja svakog
radnika.
3. Liječnički pregledi radnika trebaju se provoditi u skladu s načelima i
praksom medicine rada. Oni trebaju uključivati barem sljedeće mjere:
– vođenje evidencije o radnikovoj zdravstvenoj i profesionalnoj anamnezi,
– osobni razgovor s radnikom,
– opći klinički pregled, s naglaskom na prsni koš,
– pregled plućne funkcije (spirometrija)
4. Liječnik i/ili tijelo ovlašteno za zdravstveni nadzor trebaju odlučiti o
daljnjim pretragama, kao o citološkoj pretrazi pljuvačke, rentgenskom slikanju
prsnog koša ili o tomodenzitometriji, u svjetlu najnovijih raspoloživih saznanja
s područja medicine rada.

Pravilnik, NN 40/2007-1350
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)